
Text rozhodnutia
Súd: Krajský súd Trnava Spisová značka: 44Sd/117/2013 Identifikačné číslo súdneho spisu: 2013200765 Dátum vydania rozhodnutia: 10. 11. 2014 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2014:2013200765.3 ROZSUDOK V MENE SLOVENSKEJ REPUBLIKY Krajský súd v Trnave v konaní pred samosudcom JUDr. Pavlom Laczom v právnej veci navrhovateľa: Y. U., nar.XX.XX.XXXX, bytom T. XXX, XXX XX U., proti odporkyni: Sociálna poisťovňa - ústredie, Ul. 29 augusta 8, 813 63 Bratislava, o preskúmanie zákonnosti rozhodnutia odporkyne zo dňa 30.05.2013 č. XXX XXX XXXX X takto r o z h o d o l : Krajský súd napadnuté rozhodnutie odporkyne Sociálnej poisťovne - ústredie Bratislava zo dňa 30. mája 2013 č. XXX XXX XXXX X p o t v r d z u j e. Navrhovateľovi súd nárok na náhradu trov konania n e p r i z n á v a. o d ô v o d n e n i e : Napadnutým rozhodnutím odporkyne zo dňa 30. mája 2013 č. XXX XXX XXXX X odporkyňa podľa § 70 a § 71 zákona č. 461/2003 Z.z. o sociálnom poistení v znení neskorších predpisov, zamietla žiadosť navrhovateľa o invalidný dôchodok zo dňa 15.5.2013. Svoje rozhodnutie odporkyňa odôvodnila tým, že na základe posudku posudkového lekára sociálneho poistenia pobočky Sociálnej poisťovne Galanta zo dňa 15.5.2013 bola u navrhovateľa zistená miera poklesu schopnosti vykonávať zárobkovú činnosť v porovnaní so zdravou fyzickou osobou len vo výške 35%, čím neboli splnené podmienky na priznanie invalidity určené v ust. § 71 ods. 1 zák.č.461/2003 Z.z.. Proti tomuto rozhodnutiu podal navrhovateľ dňa 09.07.2013 odvolanie, v ktorom bližšie nešpecifikoval dôvody pre ktoré namieta nesprávnosť napadnutého rozhodnutia. Z písomného vyjadrenia odporkyne zo dňa 15.11.2013 vyplýva, že posudkoví lekári posudzovali zdravotný stav navrhovateľa viackrát, pričom vo všetkých prípadoch sa zhodli, keď stanovili jednoznačne u navrhovateľa mieru poklesu schopnosti vykonávať zárobkovú činnosť 35% v porovnaní so zdravou fyzickou osobou a preto jeho žiadosť o invalidný dôchodok bola zamietnutá. Krajský súd preskúmal napadnuté rozhodnutie na pojednávaní podľa § 244 ods. 1, 2 a 3 O.s.p., a § 250l ods. 1 a 2 O.s.p. a dospel k záveru, že napadnuté rozhodnutie odporkyne je správne. Vo veci boli nariadené celkovo tri pojednávania, keď na pojednávaní konanom dňa 2.6.2014 navrhovateľ predložil prepúšťaciu správnu zo D. U. H. Q., pričom poukázal, že v tejto správe je uvedená aj diagnóza F 20.8 a F10.2, ktorá potvrdzuje zhoršenie zdravotného stavu s podozrením na epilepsiu. Na pojednávanie konané dňa 8.9.2014 sa navrhovateľ nedostavil, svoju neúčasť neospravedlnil. Na pojednávaní konanom dňa 10.11.2014 navrhovateľ uviedol, že na posúdenie zdravotného stavu k posudkovému lekárovi sa nedostavil z dôvodu, že bol hospitalizovaný. Poverená zástupkyňa odporkyne na pojednávaní konanom dňa 10.11.2014 uviedla, že v čase keď bol navrhovateľ predvolaný na znovuposúdenie zdravotného stavu navrhovateľ ešte hospitalizovaný nebol a preto žiadala vzhľadom na zhodné závery posudkových lekárov napadnuté rozhodnutie ako vecne správne potvrdiť. Podľa § 70 zákona č.461/2003 Z.z. o sociálnom poistení v znení neskorších predpisov (1) Poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. (2) Fyzická osoba má nárok na invalidný dôchodok aj vtedy, ak sa stala invalidnou v období, v ktorom je nezaopatreným dieťaťom a má na území Slovenskej republiky trvalý pobyt. Nárok na invalidný dôchodok tejto fyzickej osobe vzniká najskôr odo dňa dovŕšenia 18 rokov veku. Nárok na invalidný dôchodok má aj fyzická osoba, ktorá sa stala invalidnou počas doktorandského štúdia v dennej forme, nedovŕšila 26 rokov veku a má na území Slovenskej republiky trvalý pobyt. Podľa § 71 ods. 1 zákona č.461/2003 Z.z. o sociálnom poistení v znení neskorších predpisov (1) Poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 4 zákona č.461/2003 Z.z. o sociálnom poistení v znení neskorších (4) Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Z predloženého spisového materiálu krajský súd zistil, že zdravotný stav navrhovateľa bol posudzovaný pre účely vydania rozhodnutia posudkovým lekárom sociálneho poistenia pobočky Sociálnej poisťovne Galanta dňa 15.5.2013, pričom z lekárskej správy vyplýva, že u navrhovateľa bolo ako rozhodujúce zdravotné postihnutie zistené duševné choroby a poruchy správania, kapitola V, položka 7 - duševné poruchy a poruchy správania spôsobené užívaním psychoaktívnych látok (alkoholizmus, toxikománia), písm. a) - stredne ťažká forma, kde bola určená miera poklesu schopnosti vykonávať zárobkovú činnosť v porovnaní so zdravou fyzickou osobou vo výške 35%. Následne bol zdravotný stav navrhovateľa posudzovaný dňa 6.11.2013, kde posudkový lekár zotrval na rovnakej miere poklesu schopnosti vykonávať zárobkovú činnosť v porovnaní so zdravou fyzickou osobou. Na základe námietky navrhovateľa podanej na pojednávaní dňa 2.6.2014 bol navrhovateľ predvolaný na znovuposúdenie zdravotného stavu na deň 13.8.2014 ako aj 3.9.2014, kde sa navrhovateľ opakovane bezdôvodne nedostavil. Posudkoví lekári vo svojich záveroch uviedli, že pre znovuposúdenie zdravotného stavu vychádzali a mohli vychádzať len z predloženej zdravotnej dokumentácie, pričom konštatovali, že u navrhovateľa sa jedná o schizofrénne procesuálne ochorenie evokované abúzom psychoaktívnych látok metamfetamínov. Podľa lekárskej správy je ochorenie v remisii, pričom posledný psychiatrický nález konštatuje dobrý zdravotný stav bez psychotickej rigidity. Na základe tejto skutočnosti zotrvali posudkoví lekári na výške miery poklesu schopnosti vykonávať zárobkovú činnosť v porovnaní so zdravou fyzickou osobou 35 %. Krajský súd dospel k záveru, že zdravotný stav navrhovateľa bol posudzovaný dôkladne. Pokiaľ ide o prístup navrhovateľa k znovuposúdeniu zdravotného stavu, súd musí konštatovať, že z dôvodu jeho nespolupráce posudkoví lekári nemohli navrhovateľa osobne vyšetriť a preto pri posudzovaní miery poklesu schopnosti vykonávať zárobkovú činnosť v porovnaní so zdravou fyzickou osobou museli vychádzať len z lekárskych správ nachádzajúcich sa v zdravotnej dokumentácii navrhovateľa. Navrhovateľ bol hospitalizovaný až 8.9.2014, pričom predvolanie na posúdenie zdravotného stavu obdržal na dni 13.8.2014 a 3.9.2014. Keďže navrhovateľ nedosiahol potrebnú hranicu miery poklesu schopnosti vykonávať zárobkovú činnosť určenú v ust. § 71 ods. 1 zák.č.461/2003 Z.z., teda že nebola u neho zistená miera poklesu schopnosti vykonávať zárobkovú činnosť v porovnaní so zdravou fyzickou osobou o viac ako 40%, odporkyňa vo veci zamietnutia jeho žiadosti o priznanie invalidného dôchodku postupovala správne. Vzhľadom na vyššie uvedené skutočnosti súd rozhodol tak ako je uvedené vo výrokovej časti tohto rozsudku. O náhrade trov konania rozhodol krajský súd v súlade s ustanovením § 250k ods. 1 O.s.p. v spojení s § 250l ods. 2 O.s.p. tak, že navrhovateľovi náhradu trov konania nepriznal pre jeho neúspech v konaní. Poučenie: Proti tomuto rozhodnutiu je možné podať odvolanie do 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach ( § 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

